Il-Ħames Pitazz – Paragrafi 1401-1410 Il-bieraħ irċevejt ittra mingħand Dun Sopocko. Sirt naf, li l-opra ta' Alla miexja 'l quddiem, għalkemm bil-mod. Din il-ħaġa tferraħni ħafna, u rdoppjajt it-talb tiegħi għal din l-opra kollha kemm hi. Sirt naf li għalissa, għal dak li hu s-sehem tiegħi f'din l-opra, il-Mulej qed jitlob talb u sagrifiċċju. Jekk nagħmel xi ħaġa min jeddi, nista' nħassar il-pjanijiet ta' Alla, bħalma kiteb Dun Sopocko fl-ittra tal-bieraħ. O Ġesu' tiegħi, agħtini l-grazzja li nkun strument ubbidjenti f'idejk. Minn din l-ittra sirt naf x'dawl kbir Alla qed jagħti lil dan is-saċerdot. Dan jikkonfermali l-konvinzjoni li Alla għad iwettaq din l-opra permezz tiegħu minkejja l-ostakli li qegħdin dejjem jiżdiedu. Naf tajjeb li iktar mal-opra tkun kbira u sabiħa, aktar terribbli jkunu t-tempesti li joħduha kontra tagħha. Alla, fil-ġudizzju tiegħu li ħadd ma jista' jifhmu, spiss jippermetti li dawk li l-iktar ikunu ħadmu biex iwettqu xi opra ma jgawdux il-frott tagħha hawn f'din id-dinja; Alla jerfagħlhom il-ferħ kollu għall-eternita'. Imma minkejja kollox, Alla xi kultant jippermettilhom isiru jafu kemm jogħġbuh l-isforzi tagħhom. U mumenti bħal dawn jagħtuhom is-saħħa għal iktar sforzi u taħbit. Dawn l-erwieħ huma dawk li l-iktar jixbħu lis-Salvatur li, fil-ħidma li wettaq hawn fl-art, ma daq xejn ħlief imrar. O Ġesu' tiegħi, tkun imbierek għal kull ma tagħmel! Jiena nifraħ li r-rieda l-iżjed qaddisa Tiegħek qed tiġi mwettqa. Din il-ħaġa biżżejjed biex tferraħni. Ġesu' moħbi, fik tinsab saħħti kollha. Mill-eta' l-iktar żgħira tiegħi, il-Mulej Ġesu' fis-Sagrament Imqaddes ġibidni lejh. Darba, meta kelli seba' snin, fit-talb tal-Vespri, quddiem il-Mulej Ġesu' fl-ostensorju, ġiet mogħtija lili għall-ewwel darba l-imħabba ta' Alla u mlietli l-qalb ċkejkna tiegħi; u l-Mulej tani li nifhem ħwejjeġ divini. Minn dak il-jum sal-lum, imħabbti għal Alla moħbi baqgħet dejjem tikber sakemm laħqet l-ikbar intimita'. Is-saħħa kollha ta' ruħi ġejja mis-Sagrament Imqaddes. Kull mument liberu li jkolli ngħaddih nitkellem miegħu. Hu l-Imgħallem tiegħi. 30 ta' Novembru 1937. X'ħin kont tielgħa fuq, il-lejla ġiet fuqi għal għarrieda stmerrija stramba għal dak kollu li għandu x'jaqsam ma' Alla. F'dak il-waqt, smajt lil Satana jgħidli, "Tkomplix taħseb fuq din l-opra. Alla mhux daqshekk ħanin daqskemm inti tgħid li Hu. Toqgħodx titlob għall-midinbin, għax xorta waħda għad jintilfu, u permezz ta' din l-opra tal-ħniena qed tesponi lilek innifsek għat-telfien. Toqgħodx titkellem iżjed dwar il-Ħniena ta' Alla mal-konfessur tiegħek, speċjalment ma' Dun Sopocko u Patri Andrasz." Dak il-ħin, il-vuċi ħadet id-dehra tal-Anġlu Kustodju tiegħi, u dak il-ħin jiena weġibt, "Naf min inti: missier il-gideb (ara Ġw 8:44)" Raddejt is-salib, u l-anġlu għeb b'ħafna storbju u rabja. Illum, il-Mulej tani x'nifhem ġewwa fija li Hu qatt ma kien ser jabbandunani. Għarrafni l-majesta' u l-qdusija Tiegħu kif ukoll imħabbtu u l-ħniena tiegħu għalija; u tani għarfien iktar profond tal-miżerja tiegħi stess. Iżda din il-miżerja kbira tiegħi ma ċċaħħadnix mill-fiduċja. Għall-kuntrarju, iktar ma sirt naf il-miżerja tiegħi, iktar b'saħħitha saret il-fiduċja tiegħi fil-ħniena ta' Alla. Sirt nifhem kif dan kollu jiddependi mill-Mulej. Jiena naf li ħadd m'hu ser imiss xagħra waħda minn rasi jekk mhux bir-rieda Tiegħu. X'ħin kont qiegħda nitqarben illum, rajt fil-kalċi Ostja Ħajja, li s-saċerdot ta lili. X'ħin mort lura f'posti staqsejt lill-Mulej, "Għaliex Ostja waħda kienet ħajja, la Inti xorta waħda ħaj f'kull waħda mill-ispeċi?" Il-Mulej weġibni, Hekk hu. Jiena l-istess f'kull waħda mill-ispeċi, imma mhux kull ruħ tirċevini bl-istess fidi ħajja li għandek inti, binti, u għalhekk Jiena ma nistax naħdem ġewwa ruħhom bħalma naħdem ġewwa tiegħek. Kont preżenti għall-Quddiesa li ġiet iċċelebrata minn Dun Sopocko. Waqt il-Quddiesa, rajt lill-Bambin Ġesu' li, filwaqt li mess moħħ is-saċerdot b'sebgħu, qalli, Il-ħsibijiet tiegħu jinsabu magħqudin mill-qrib ma' Tiegħi, mela kun fil-paċi għal dak li għandu x'jaqsam mal-opra Tiegħi. Jiena mhux ser inħallih jagħmel xi żball, u inti m'għandek tagħmel xejn mingħajr il-permess tiegħu. Dan imlieli ruħi b'paċi kbira għal dak li għandu x'jaqsam ma' din l-opra. + Illum, il-Mulej Ġesu' qiegħed jagħmilni konxja tal-preżenza Tiegħu u tal-imħabba mill-iżjed tenera kif ukoll il-premura Tiegħu għalija. Hu qed iwassalni sabiex nifhem sewwa kif kollox jiddpendi mir-rieda Tiegħu, u kif Hu jippermetti ċertu diffikultajiet preċiżament għall-merti tagħna, sabiex il-fedelta' tagħna tkun tista' tidher b'mod ċar. U permezz ta' dan, jiena ġejt mogħtija s-saħħa sabiex inbati u niċċaħħad. Illum (7 ta' Diċembru 1937) hi lejliet il-Festa tat-Tnissil bla Tebgħa tal-Verġni Marija. Matul l-ikla ta' nofs inhar, f'waqt wieħed, Alla tani x'nifhem il-kobor tad-destin tiegħi; jiġifieri kemm Hu qrib tiegħi, u dan nibqa' ngawdih għall-eternita', u dan għamlu b'mod hekk ċar u ħaj li bqajt ingawdi il-preżenza ħajja Tiegħu għal żmien twil, filwaqt li umiljajt ruħi quddiem il-kobor Tiegħu.
Djarju ta' Swor Fawstina – Il-5 Pitazz (par.1401-1410)